Hans Christian Schmidt (V), 2023-04-18:
Jeg synes, at når man læser den igennem og ser på det stof, der ligger heri, så danner det et godt grundlag for, at vi kan komme videre – og selvfølgelig også videre med det, som vi alle sammen taler meget om: frisættelsen, ældreloven osv.
Men det er altid godt at have fast grund under fødderne, inden man går i gang med at diskutere.
Derfor vil jeg også sige med det samme, at jeg hilser det velkommen, at vi har fået den ældreminister, vi har, for det er en ældreminister, som jeg kan mærke brænder for at gøre noget for området, men som også har en erfaring at trække på fra sit tidligere arbejdsliv.
Det tror jeg bare er vældig, vældig godt man får kombineret, for ellers bliver det hurtigt snak.
Vi snakker meget; vi handler knap så meget.
Det tror jeg meget at ministeren vil kunne ændre på.
Jeg føler mig i hvert fald overbevist om det, så velkommen hertil.
Selv om ministeren har været her et stykke tid, er det alligevel første gang, vi skal have sådan en redegørelse for ældreområdet, vi direkte skal diskutere.
Der er jo ingen tvivl om, at vi taler meget om fritstilling.
Jeg tror, det var fru Pia Kjærsgaard, der spurgte: Hvem er det i grunden, der skal fritstilles?
Jeg tror, vi kommer til at bruge megen tid på det her.
For det er jo ikke sådan, at Folketinget aldrig har talt om det.
Men mærkeligt nok har Folketinget også tit talt om, når der så skete nogle ting ude i kommunerne eller ude på plejehjemmene – jeg vil ikke sige, vi stod i kø, men så var der i hvert fald mange synspunkter om – at nu skulle der gøres noget herindefra, og vi skulle have bedre styr på det, og vi skulle sørge for, at der var mere kontrol osv.
Så meget af det, vi har lavet, har jeg i hvert fald gennem årene været med til at stemme for.
Jeg kan godt se, at der er nogle af deltagerne, der ikke helt har været med i det så længe, men jeg påtager mig i hvert fald mit ansvar for også at have stemt for de andre ting.
Der er det jo vigtigt, når vi endelig fritstiller, hvad det så i grunden er, vi fritstiller.
Der er ingen tvivl om, at for Venstre vil den største fritstilling hele tiden gælde de ældre.
Men vi har jo også blik for, at vi godt ved, at det er noget med institutionerne, det er noget med plejehjemmene, og det er noget med medarbejderne.
Vi kan godt forstå, at der er andre ting, men det er alligevel sådan, at vi altid vil ende og starte ved de ældre.
Det er vigtigt at huske på, at vores ældre jo ikke stiller nogen urimelige krav.
Der er jo tale om mennesker, der har passet på sig selv hele livet, og man kan også læse i redegørelsen, at andelen af danskere over 65 år, der bor på plejehjem, er faldet fra 4,6 pct. i 2009 til 3,3 pct. nu her i 2021-22.
Der må man jo bare sige, at det i hvert fald er et tegn på, at der er flere og flere ældre mennesker, der forsøger at klare sig i eget hjem.
Det er selvfølgelig også et tegn på, at der er nogen, der gør det muligt, men alligevel.
Jeg deler fuldstændig den socialdemokratiske ordfører fru Birgitte Vinds holdning om, at vi har mange, mange dygtige medarbejdere.
Det skal vi passe på vi ikke glemmer, for de gør en kæmpe indsats, men tit bliver de lidt kvalt i, at vi har så mange ting, vi ellers diskuterer om, og det er knap så positivt, når vi diskuterer det.
Men det skal vi huske.
Derfor kan vi heller ikke tale om, at vi har en ældrebyrde.
Det mener jeg er et forkert udtryk at bruge.
Jeg kan se, at redegørelsen viser, at 76 pct. af social- og sundhedshjælperne inden for kommunerne arbejder på deltid.
Det har jeg såmænd fuld forståelse for, men hvis vi gerne vil have dem til at arbejde fuldtid, hvis vi ser det som en af mulighederne for at få flere hænder, så tror jeg, det allervigtigste er, at man lægger øre til, hvad de ansatte siger der skal til, for at de kunne forestille sig at skulle på fuldtid.
Altså, folk går ikke på deltid, fordi de bare sad og valgte, og nå ja, så tog de deltid i stedet for fuldtid.
Det er simpelt hen nogle tanker, man har haft.
Man går noget igennem for at vurdere, hvad man gør.
Det tror jeg vi skal huske at tage meget, meget alvorligt, og det er jo selvfølgelig noget af det, der ligger ligefor, når vi kan kigge på, at vi har personalemangel.
Men vi skal jo huske at spørge dem, hvad der har været årsagen til det, og for alt i verden, hvad der vil kunne gøre, at de har lyst til at komme tilbage og arbejde enten fuldtid eller et højere antal timer.
Det må vi se på.